ኣብ ሓውዜን ምውትን ብህይወት ዘሎን ምፍላይ ክሳብ ዘፀግም፡ ደም እንስሳን ሰብን ተሓዊሱ ከም ውሕጅ ስሉሕ ወረደ። "ድሕሪኡ ንምሸቱ ሰዓት 12 ኣቢሉ ተፋሒርና ከባቢ 15 ብህይወት ተረኺብና" ዝብል ንጉሰ እቲ ገዛ ሙሉእ ንሙሉእ ተቓጺሉ ከምዝዓነየ ይዛረብ። ክልተ ዓበይቲ ፡ ክልተ ድማ ኣናእሽቱ ኣሕዋቱ፡ ምስኡ በይኖም ተሪፎም። ካብ ገጠር ዝመፅኡ ቤተሰቦም እዮም ፍሒሮም ኣውፂኦም፤ ንገጠር ድማ ወሲዶሞም። እቶም ክልተ ምንኣሳቱ ብዙሕ ውነ ዘይገበሩ ህፃውንቲ እዮም ነይሮም። ድሕሪ ሓደ ሰሙን ግና፡ ኣብ ከተማ ዓድግራት ይነብራ ዝነበራ ዓባዮም (ኣደ እምበይትኦም) ወሲኢደንኦ ትምህርቱ ክሳብ ራብዓይ ክፍሊ ዝበጽሕ ንሓሙሽ ዓመት ምሰኣን ተቀሚጡ። "ካብኡ ግን ንሓውዜን ተመሊሰ እናሰራሕኹ ተማሂረ" ይብል። ካብ ዝኾነ ይኹን ኣካል ድማ ሓገዝ ከምዘይተገበረሉ ይዛረብ። ኣብ ዓስራይ ክፍሊ ምስ በፅሐ ዝሕግዞ ስለዝሰኣነ ትምህርቲ አቋሪፁ ናብ ስራሕ ክኣቱ ተገዲዱ። እንታይከ ይሓልም?
